**Odbor verejného obstarávania**

**Vysvetlenie informácií potrebných na vypracovanie ponuky**

**Predmet zákazky: Upratovacie služby**

**Druh postupu**: verejná súťaž

**Označenie vo VVO**: 196/2019 pod číslom 24984-MSS dňa 30.09.2019

Na základe doručenej žiadosti o vysvetlenie informácií potrebných na vypracovanie ponuky a v súlade s § 48 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) poskytuje verejný obstarávateľ toto vysvetlenie informácií potrebných na vypracovanie ponuky pre vyššie uvedený predmet zákazky.

**Otázka č. 1:**

V článku III, bod 3 Zmluvy o poskytovaní upratovacích služieb: Cena za poskytované služby podľa bodu 2 tohto článku a prílohy č. 3 tejto zmluvy, je záväzná a konečná a môže byť upravovaná len v dôsledku zmeny všeobecne záväzných právnych predpisov SR ovplyvňujúcich cenu poskytovaných služieb (daňové predpisy, DPH a pod.). - zvýšenie minimálnej mzdy je taktiež dôvod na úpravu ceny alebo s tým treba kalkulovať?

**Odpoveď na otázku č. 1:**

Úprava ceny vo vzťahu na zvýšenie minimálnej mzdy bude v zmysle ustanovení platnej v legislatívy v dobe zvýšenia minimálnej mzdy, t. j. zmena legislatívy týkajúcej sa výšky minimálnej mzdy je dôvodom na adekvátnu úpravu ceny podľa predmetného ustanovenia zmluvy

**Otázka č. 2:**

Článok 6, bod 2, písm. g) Zmluvy o poskytovaní upratovacích služieb: Na výkon práce je poskytovateľ povinný použiť vlastné technické a materiálové vybavenie, ktoré zahŕňa tiež nákup, dovoz a použitie čistiacich a dezinfekčných prostriedkov a hygienického tovaru, čo je zohľadnené v cene za poskytované služby podľa čl. III. tejto zmluvy. - Hygienický tovar (toaletný papier, mydlo,...) má byť v cene paušálu? Lebo v prílohe č.1 Technické špecifikácie... ho naceňujeme.

**Odpoveď na otázku č. 2:**

Áno, hygienický materiál má byť zarátaný v cene paušálu (v ponuke uchádzača podľa návrhu na plnenie kritérií) i keď je jeho nacenenie potrebné vykonať aj osobitne podľa prílohy č. 1 súťažných podkladov.

**Otázka č. 3:**

Žiadame Vás o vysvetlenie tabuľky Príloha č. 1 technické špecifikácie budov\_hygienické a čistiace prostriedky.

Nie je nám zrejmé, či cenu bez DPH, ktorú požadujete vyplniť, máme uviesť:
- cenu za kus alebo
- cenu prepočítanú na požadovaný počet kusov, ktorý ste uviedli v tabuľke na obdobie 2 rokov.

**Odpoveď na otázku č. 3:**

Cenu stanoviť na obdobie 2 rokov.

**Otázka č. 4:**

V bode 2.10 Súťažných podkladov je uvedené: Uchádzači sú svojou ponukou viazaní do uplynutia lehoty viazanosti ponúk, ktorá je do 11.05.2019. Predpokladám že má byť 2020 ale pre istotu sa pýtam či nie až 2021?

**Odpoveď na otázku č. 4:**

V danom bode  súťažných podkladov ide o písaciu chybu, správny rok má byť 2020. Správne znenie bod 2.10 Súťažných podkladov je potom nasledovné:

Uchádzači sú svojou ponukou viazaní do uplynutia lehoty viazanosti ponúk, ktorá je do 11.05.2020.